Osuský, Peter, poslanec NR SR (2020-05-19):
Vážený pán predsedajúci, vážená snemovňa, začal by som známym citátom: Kto seje vietor, žne búrku. Niekto môže siať malý vietor a zožne len odpoveď. To je prípad kolegu Blanára, ktorému som už odpovedal vo faktickej, ale keďže opakovanie je matka múdrosti, ja mu to zopakujem ešte raz. Kto sial veľký vietor, a to roky, je Ľuboš Blaha. A zožal 60-tisíc preferenčných krúžkov. Ale cestou za nimi stratil nádej. Začnem tým, ako kolega Blanár, nepochybne inteligentný človek, ktorý presne vie, kedy sa môže a má použiť plurál a kedy singulár, tak aby zapôsobil na emócie sály, povie, že sme my kádrovali našich členov. Pričom je mu úplne jasné, že ide o jediného člena. A keď na to upozorním, tak kolega Blaha vytiahne obľúbený argument o tom žraní sena. Opäť tak ako; pán kolega Blanár; tak ako tá moja poznámka o plurále a poslancovi Kotlebovi bola ironickým podotknutím toho, že sa zneužil plurál, aby sme emotívne zapôsobili, a to chladne, premyslene, lebo kolega Blanár nie je chaot, povedal to celkom cielene, tak k tej veci o žraní sena poviem znova to, čo bolo dôvodom. Pán terajší podpredseda parlamentu Pellegrini vystúpil v rozprave na tému odvolávanie a poplietol si, že neodvolávame Richarda Sulíka, ale išlo oňho. A použil jeden lživý, proste lživý argument o tom, že Richard Sulík s Kočnerom vybavoval voľbu generálneho prokurátora. Pravda je taká, že všetci ľudia, ktorí rozumejú hovorenému slovu a písanému textu, sa z tejto tisíckrát omletej histórie mohli dozvedieť to, že po voľbe generálneho prokurátora sa diala debata o voľbe generálneho prokurátora. Nebránilo to podpredsedovi parlamentu Pellegrinimu lživo povedať, že Richard Sulík zariaďoval s Kočnerom. A opäť inteligentný človek, pán podpredseda Pellegrini nepochybne vie, aký je v slovenčine význam slova zariaďoval. Zariaďuje niekto niečo, aby sa niečo stalo, ak niekto ex post hovorí o niečom, už nič nemôže zariadiť. Pellegrini teda s plným vedomím na tento mikrofón zaklamal a povedal slovo zariaďoval. Nato som ja povedal, že tí, ktorí na túto lož naskočia, im zablikajú kontrolky a tí len seno žerú. A na tom trvám. Človek, ktorý nerozozná jasnú lož od pravdy, zrejme žere seno. A necúvam z toho ani milimeter, pretože premýšľajúci voliči SMER-u by si boli v tej chvíli mali povedať, no ale však hádam po voľbe nemohol vybavovať tú voľbu, zariaďovať. Takže opäť, bolo by dobré používať pravdu vo svojich vystúpeniach, nehovoriť o množnom čísle, ak ide o jedného poslanca, neklamať o zariaďovaní, ak nešlo o zariaďovanie, a týmto pádom by sme sa vyhli v budúcnosti takýmto konfliktom. Proste nemá sa používať lož ako pracovná metóda, buď malá, alebo veľká. A pokiaľ ide o tú osobu samotnú, pred rokmi, keď sa tu kádroval Ľubomír Galko, ktorému nikdy žiaden súd, žiaden Ficov spolužiak ani žiaden iný vyšetrovateľ nedokázal to, z čoho bol chronicky obviňovaný, nebol pripustený do funkcie, dokonca ani do nejakej výborovej funkcie. Vtedy som tu povedal tú istú vetu, ktorou som teraz začal: Kto seje vietor, žne búrku. A teraz tí strašne ukrivdení kolegovia zo SMER-u majú pocit, že sa Blahovi desne krivdí, ale oveľa väčšia, neporovnateľná bola krivda, ktorá sa páchala vtedy na poslancovi Galkovi. Chcem teda povedať, že je dobré pamätať si vlastné brvná v očiach a nehľadať triesky v očiach iných. A ak teraz kolega Blanár zopakoval opäť to, že som označil voličov SMER-u, tak opäť je to taká malá plazivá lož. Ja som to povedal tým, ktorí veria takýmto lžiam. Ak on je presvedčený, že všetci voliči SMER-u veria lžiam, nie je to dobrý obraz o vlastných voličoch. Ja som ich vyňal, len tých, ktorí nemajú schopnosť rozlíšiť pravdu a lož. Ak má niekto pocit, že jeho strana 12 rokov vládne vďaka voličom, ktorí túto schopnosť nemajú, je to smutný obraz. Ďakujem. (Potlesk.)